Åge Starheim (Fremskrittspartiet), 2006-06-14:
I St.prp. nr. 61 for 2005-2006 står det m.a. at Regjeringa ønskjer å styrkje den lokale velferda ved å auke innsatsen for helse, omsorg, skular, barnehagar og kultur. Dette var òg det regjeringspartia sa før valet i 2005. Dette gjentok og gjentok regjeringspartia gjennom heile valkampen. Det vart presisert at folk straks skulle merke store forandringar på desse sektorane, dersom berre veljarane sytte for at landet fekk ei ny regjering. Men det er lite som tyder på at lokalpolitikarane frå regjeringspartia har innfridd desse vallovnadene, iallfall ifølgje dei tilbakemeldingane som vi får frå mange rundt om i heile landet. Sanninga er at det er Framstegspartiet sine lokalpolitikarar som i sine budsjettframlegg for 2006 gjekk inn for å nytte midlane til helse, omsorg, skular og barnehagar. Dessverre vart mange av Framstegspartiet sine lokale framlegg nedstemde. Når Framstegspartiet no, som i 2005, gjer framlegg om å øyremerkje mykje av midlane, er det ikkje fordi vi ikkje har tillit til våre lokalpolitikarar, nei, det er for å tvinge andre representantar til å nytte midlane til det som deira respektive parti på Stortinget lovar at midlane skal nyttast til. Dette problemet hadde ikkje eksistert i eit system med stykkprisfinansiering. Difor ber vi Regjeringa avvikle dagens rammefinansieringssystem og erstatte dette med eit nytt system for direkte statleg stykkprisfinansiering av grunnleggjande velferdstenester som helse, omsorg, grunnskule og vidaregåande utdanning og sosiale tenester. Framstegspartiet er òg skuffa over Regjeringa sine tiltak – eller, som det er meir rett å seie, manglande tiltak – for effektivisering og modernisering i kommunesektoren. Vi vil i den samanhengen vise til prosjektet «Effektivitet og effektivitetsutvikling i kommunesektoren». Prosjektet vart starta opp hausten 2003 og vert avslutta i 2006. Gjennom delrapportar er det offentleggjort analysar som indikerer at det er vesentlege effektivitetsforskjellar mellom kommunar, både for den samla kommunale tenesteproduksjonen, for grunnskulen og for pleie- og omsorgssektoren separat. Eit typisk resultat synest å vere at dei mest effektive kommunane er to til tre gonger så effektive som dei minst effektive. Framstegspartiet vil påpeike at ei effektivisering på 1 pst. i kommunesektoren vil frigjere om lag 2,4 milliardar kr, som f.eks. kunne nyttast til betre tenester til innbyggjarane og til den store eldrebølgja som om kort tid kjem med full styrke. Det er forventa eit behov for dobbelt så mange arbeidstimar i den kommunale pleie- og omsorgstenesta i 2060 som i 2000. Etter Framstegspartiets syn er det då heilt uforståeleg at Regjeringa samtidig arbeider med å innføre 6-timarsdagen. Så litt om momskompensasjonsordninga. Denne ordninga var meint å skulle gje private og kommunale tenestetilbydarar like rammevilkår og skulle gjere det lettare for kommunane å konkurranseutsetje eigne tenesteområde. Framstegspartiet vil påpeike at ordninga slik som ho er i dag, er både dyr og ressurskrevjande. Mange kommunar må tilsetje ein eller fleire personar som utelukkande arbeider med maksimering av kommunane sine inntekter ut frå momskompensasjonsordninga. Etter Framstegspartiet sitt syn er ikkje noko til hinder for å innføre det same meirverdiavgiftsregelverket for kommunane som for det private næringslivet. Til slutt: Framstegspartiet ønskjer å styrkje kommunane sin økonomi, og vi meiner at Regjeringa sitt tilbod om ein auke på mellom 4 og 5 milliardar kr for 2007 er for svakt. Framstegspartiet ønskjer å tilføre rundt 1 milliard kroner meir til kommunane i 2007 enn det Regjeringa legg opp til. Dette gjer vi fordi vi ønskjer å minske gapet mellom finansiering og oppgåver og dessutan ta høgde for demografiske endringar i befolkninga. Vi vil òg vise til at Kommunenes Sentralforbund har dokumentert eit vedlikehaldsetterslep på ca. 40 milliardar kr for kommunal sektor, og vi oppfordrar kommunane til å nytte noko av auken i dei frie midlane til vedlikehald. I motsett fall kan ein kome i den situasjonen at opprustningskostnadene vert høgre enn nødvendig på grunn av manglande vedlikehald i mange år. Framstegspartiet ønskjer å auke løyvingane til kommunane for at desse skal kunne løyse problema på kort sikt, samtidig som vi ønskjer å gjennomføre reformer som på sikt reduserer behovet for stadig høgre skattar og avgifter.